  Майя Бывальцева «Выжы-выжы-выжыкыл» нылпи фестиваль кутске Ижкарын. Со сярысь ивортэ Удмуртиысь Калыкъёслэн Эшъяськон юртсылэн пресс-службаез. Фестиваль-конкурслэн нырысетӥ люкетэз ортчоз 17–19 куартолэзе Ижкарысь удмурт кылэз, йылолъёсты дышетӥсь нылпи садъёсын. Кыкетӥ люкетэз — куарусёнэ Калыкъёслэн Эшъяськон юртазы. Ижкарысь 18 нылпи садъёс пыриськозы фестивале. «Ижкарысь витяз нылпи садъёсын удмурт кылэз дышето, укмысаз кружокъёс ужало. Со нылпи садъёс арысь аре конкурсэ мыло-кыдо пырисько. Котькуд ар ӟечгес дасясько: воспитательёс но, анай-атайёс но выжыкылъёсты быръён, дӥськутъёсты кылдытон бордын рос-прос тыршо, йӧскалык дӥськутлэсь вашкалазэ пусъё. Конкурс покчиослэсь удмурт кылэз дышетыны тунсыксэс будэтыны юрттэ, ӵапак со дыре пиналъёс калыклэсь лулчеберетсэ, кылзэ, йылолъёссэ сюлэмъёсазы пыӵатыны быгато», — вераз Ижкар администрациысь школалэсь азьвыл дышетонъя но визьноданъя управленилэн ёзэтысьтыз ӧнерчи Галина Коренева. Сяме пыӵамъя, сцена вылын дуннеысь калыкъёслэсь выжыкылъёссэс удмурт кылын возьматозы. Соос пӧлын удмурт, пор, бигер, ӟуч, белорус но мукет выжыкылъёс. Ижкарысь 112 номеро нылпи сад удмурт батыръёслы сӥзем мифъёсъя «Эш-Тэрек» выжыкыл возьматоз. «Пиналъёс конкурсэз чидатэк возьмало, дасяськыны кутскиськом ке, туж шумпото. Тунсыкъясько анай-атайёс но. Таӵе фестивальёслы луыса, анай-атайёс валаны кутско анай кыллэсь кулэлыксэ», — вераз 112 номеро нылпи садысь удмурт кылъя дышетӥсь Галина Корняева. «Выжы-выжы-выжыкыл» нылпи фестивалез радъя «Удмурт нылкышно кенеш» Калыкъёслэн эшъяськон юртсы, «Удмурт кенеш» но йӧскалык политикая министерство юрттэмен. «Фестиваль куинетӥзэ радъяське ни. Кутскимы Ижкарын, кылем арын итӥськизы мукет каръёс но. Туэ пыриськозы Глазкарысь, Воткаысь, Можгаысь нылпи садъёс. 17-тӥ куартолэзе фестиваль усьтӥськоз Ижкарысь 269 номеро нылпи садын, отчы Устинов ёросысь покчиос люкаськозы. 18-тӥ куартолэзе 275 номеро нылпи садэ вуозы Первомай но Индустри ёросъёсысь пиналъёс, 19-тӥ куартолэзе — 112 номеро нылпи садын Ленин но Октябрь ёросъёсысь покчиос быгатонлыкъёссэс возьматозы. Ижкарын 140 нылпиос фестивале пыриськозы. Котькудӥз дипломен пусъемын луоз», — вераз иворъёсъя «Удмуртия» агентстволы «Удмурт нылкышно кенешлэн» тӧроез Надежда Степанова. Вожвылъяськонлэн котькуд нуналаз устоез выжыкыл быръемын луоз. Чакланъёсъя, куарусёнэ соосты Калыкъёслэн Эшъяськон юртсылэн сцена вылаз возьматозы. Тегъёс: Лулчеберет Дышетон Ижкар Удмуртия пиналъёс удмуртъёс Удмуртнылкышнокенеш дӥськут  